सब से सशक्त कला माध्यम सिनेमा भी इससे अछूता नहीं रहता, लेकिन यहाँ भी स्वाधीनता के केवल दो रूपों के इर्द-गिर्द ही बहुलांश सिनेमा घूमता है। पहला अंग्रेजों से देश की आजादी और दूसरा प्रगतिशील (मार्क्सवादी) आन्दोलन के प्रभाव में जमींदारो से किसानों की आजादी। अंग्रेज खलनायक और भारतीय नायक, मुम्बइया सिनेमा का दो दशक पूर्व तक (फिल्म ‘मर्द’ तक) सुपरहिट फार्मूला रहा। मनोज कुमार इसके प्रतीक पुरुष के रूप में उभरे। यहाँ भी ज्यादातर फिल्मों में देश की स्वाधीनता का सतही रूप ही सामने आता था। व्यापक और गहरे अर्थों में देश की स्वाधीनता की चेतना का नामोनिशान भी नहीं दिखता, जब देश के शासकों ने 1990-1991 में यूरोप और अमेरिका (पश्चिम) को गले लगाया तो रातों-रात अंग्रेज विरोध गायब हो गया, अब तो वे अपने हो गए थे, हमारे आदर्श बन गए थे, ज्यादा से ज्यादा उन्हें क्रिकेट में पराजित करने की देशभक्ति का या स्वाधीनता की चेतना ‘लगान’ जैसी फिल्म में आती है। धीरे-धीरे देश की स्वाधीनता को सबसे बड़ा खतरा पाकिस्तान और मुसलमान बन गए। पाकिस्तान और आतंकी मुसलमानों को पराजित करने का फार्मूला सुपर-डूपर हिट का फार्मूला बन गया, सैकड़ों फिल्मों में हमारे बाहुबली फिल्मी नायकों ने पाकिस्तान को रौंद दिया। ‘गदर’ जैसी फिल्मों में तो सन्नी देओल जैसे महानायक सीधे पाकिस्तान में घुस कर अकेले ही सबको पराजित कर देते हैं। पाकिस्तान और मुसलमान को रौंदने-हराने के भारतीयों के सुख को भुना कर फिल्मकारों ने अरबो –खरबों अपनी झोली में डाल लिए। अभी हाल में ‘बजरंगी भाईजान’ में सलमान खान भी पाकिस्तान में घुस कर सब को पराजित कर सकुशल वापस आ गए हैं और करोड़ों कमा लिए हैं। देश की स्वाधीनता का प्रश्न फिलहाल हिंदी सिनेमा में पाकिस्तान तथा तथाकथित आतंकी मुसलमान तक ही सीमित है। चीन की तरफ तो नजर ही नहीं जाती, क्योंकि पराजय को याद करना (1962 की हार) या अपने से ताकतवर से टकराने की सोचना भारतीय मनोविज्ञान के खिलाफ है।